C 93/58

P7_TA(2013)0351

Pravice Parlamenta pri postopku imenovanja prihodnjih izvršilnih direktorjev Evropske agencije za okolje

Resolucija Evropskega parlamenta z dne 11. septembra 2013 s priporočili Komisiji o pravicah Parlamenta pri postopku imenovanja prihodnjih izvršnih direktorjev Evropske okoljske agencije – sprememba člena 9 Uredbe (ES) št. 401/2009 Evropskega parlamenta in Sveta z dne 23. aprila 2009 o Evropski agenciji za okolje in Evropskem okoljskem informacijskem in opazovalnem omrežju (2013/2089(INL))

(2016/C 093/08)

Evropski parlament,

ob upoštevanju člena 9 Uredbe (ES) št. 401/2009 Evropskega parlamenta in Sveta z dne 23. aprila 2009 o Evropski agenciji za okolje in Evropskem okoljskem informacijskem in opazovalnem omrežju (1) ,

ob upoštevanju skupne izjave Evropskega parlamenta, Sveta EU in Evropske komisije o decentraliziranih agencijah z dne 19. julija 2012,

ob upoštevanju členov 42 in 48 Poslovnika,

ob upoštevanju poročila Odbora za okolje, javno zdravje in varnost hrane (A7-0264/2013),

potrjuje, da ta priporočila spoštujejo temeljne pravice in načelo subsidiarnosti;

naroči svojemu predsedniku, naj to resolucijo in priložena podrobna priporočila posreduje Komisiji in Svetu ter Evropski agenciji za okolje.

(1) UL L 126, 21.5.2009, str. 13.

PRILOGA K RESOLUCIJI

PODROBNA PRIPOROČILA ZA PRIPRAVO UREDBE EVROPSKEGA PARLAMENTA IN SVETA O SPREMEMBI UREDBE (ES) ŠT. 401/2009 O EVROPSKI AGENCIJI ZA OKOLJE IN EVROPSKEM OKOLJSKEM INFORMACIJSKEM IN OPAZOVALNEM OMREŽJU GLEDE POSTOPKA IMENOVANJA IZVRŠNEGA DIREKTORJA

A. NAČELA IN CILJI ZAHTEVANEGA PREDLOGA

1. Namen tega predloga je postopek imenovanja izvršnega direktorja Evropske agencije za okolje uskladiti s postopki, ki se uporabljajo za imenovanje izvršnih direktorjev drugih agencij, kot so Evropska agencija za kemikalije, Evropska agencija za zdravila in Evropska agencija za varnost hrane, in zlasti podeliti Evropskemu parlamentu formalno pravico, da kandidata, ki ga je za ta položaj izbral upravni odbor Evropske agencije za okolje, zasliši pred njegovim imenovanjem.

B. BESEDILO ZAHTEVANEGA PREDLOGA

Predlog UREDBA EVROPSKEGA PARLAMENTA IN SVETA o spremembi Uredbe (ES) št. 401/2009 o Evropski agenciji za okolje in Evropskem okoljskem informacijskem in opazovalnem omrežju glede postopka imenovanja izvršnega direktorja EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije in zlasti člena 192(1) Pogodbe, ob upoštevanju zahteve Evropskega parlamenta, naslovljene na Evropsko komisijo (1), ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, ob upoštevanju mnenja Evropskega ekonomsko-socialnega odbora (2), ob upoštevanju mnenja Odbora regij (3), v skladu z rednim zakonodajnim postopkom, ob upoštevanju naslednjega: (1) Prvi pododstavek člena 9(1) Uredbe (ES) št. 401/2009 o Evropski agenciji za okolje in Evropskem okoljskem informacijskem in opazovalnem omrežju (4) ne vsebuje določbe, ki bi Evropskemu parlamentu podeljevala formalno pravico, da kandidata, ki je bil izbran za izvršnega direktorja Evropske agencije za okolje, zasliši pred njegovim imenovanjem. (2) V skladu z Okvirnim sporazumom o odnosih med Evropskim parlamentom in Evropsko komisijo (5) bi se morali kandidati za mesto izvršnega direktorja regulativnih agencij udeležiti predstavitev v parlamentarnih odborih. (3) Uredba (ES) št. 401/2009 je kodificirana različica Uredbe Sveta (EGS) št. 1210/90 z dne 7. maja 1990 o ustanovitvi Evropske agencije za okolje in Evropskega okoljskega informacijskega in opazovalnega omrežja (6). Od začetka veljavnosti navedenega akta je bila v druge uredbe o ustanovitvi drugih agencij, kot na primer v Uredbo (ES) št. 1907/2006 (7) o Evropski agenciji za kemikalije, Uredbo (ES) št. 726/2004 (8) o Evropski agenciji za zdravila in Uredbo (ES) št. 178/2002 (9) o Evropski agenciji za varnost hrane, vključena določba, da se kandidat, ki ga izbere upravni odbor Agencije, povabi, naj da izjavo pred Evropskim parlamentom in odgovarja na vprašanja poslancev Parlamenta. (4) Uveljavljena praksa je, da je kandidat, ki ga za položaj izvršnega direktorja izbere upravni odbor Evropske agencije za okolje, nemudoma povabljen na predstavitev pred pristojnim odborom Evropskega parlamenta. (5) Za razliko od novejših uredb o ustanovitvi drugih agencij, kot na primer Evropske agencije za kemikalije, Evropske agencije za zdravila in Evropske agencije za varnost hrane, člen 9 Uredbe (ES) št. 401/2009 tudi ne določa, da bi morala Komisija kandidata na položaj izvršnega direktorja Evropske agencije za okolje izbrati po razpisu za zbiranje ponudb, objavljenem v Uradnem listu Evropske unije in drugem periodičnem tisku ali na spletu. (6) Zato je zlasti glede pravic Evropskega parlamenta treba postopek imenovanja prihodnjih izvršnih direktorjev Evropske agencije za okolje uskladiti s postopki imenovanja izvršnih direktorjev drugih agencij. (7) Uredbo (ES) št. 401/2009 bi bilo zato treba ustrezno spremeniti – SPREJELA NASLEDNJO UREDBO: Člen 1 Sprememba Uredbe (ES) št. 401/2009 V členu 9(1) Uredbe (ES) št. 401/2009 se prvi pododstavek nadomesti z naslednjim: „1. Agencijo vodi izvršni direktor, ki ga imenuje upravni odbor s seznama kandidatov, ki jih predlaga Komisija na podlagi razpisa za zbiranje ponudb, objavljenega v Uradnem listu Evropske unije in drugem periodičnem tisku ali na spletnih straneh. Mandat izvršnega direktorja traja pet let in se lahko enkrat obnovi. Pred imenovanjem se kandidata, ki ga izbere upravni odbor, čim prej povabi, naj da izjavo pred Evropskim parlamentom in odgovarja na vprašanja poslancev Parlamenta. Kandidat pred predstavitvijo, ki poteka pred Odborom za okolje, javno zdravje in varnost hrane, pripravi pisni načrt, v katerem predstavi strategijo svojega petletnega mandata.“ Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije. Uredba je v celoti zavezujoča in se neposredno uporablja v vseh državah članicah. V …, Za Evropski parlament Predsednik Za Svet Predsednik

(1) UL …

(2) UL …

(3) UL …

(4) UL L 126, 21.5.2009, str. 13.

(5) UL L 304, 20.11.2010, str. 47.

(6) UL L 120, 11.5.1990, str. 1.

(7) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije (UL L 396, 30.12.2006, str. 1).

(8) Uredba (ES) št. 726/2004 Evropskega parlamenta in Sveta z dne 31. marca 2004 o postopkih Skupnosti za pridobitev dovoljenja za promet in nadzor zdravil za humano in veterinarsko uporabo ter o ustanovitvi Evropske agencije za zdravila (UL L 136, 30.4.2004, str. 1).

(9) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).